**Informatīvais ziņojums**

**„Par valstiski nozīmīga investīciju projekta „Mežaparka Lielās estrādes Ostas prospektā 11, Rīgā, rekonstrukcija”**

**B daļas 2.posma īstenošanu””**

Informatīvais ziņojums „Par valstiski nozīmīga investīciju projekta „Mežaparka Lielās estrādes Ostas prospektā 11, Rīgā, rekonstrukcija” B daļas 2.posma īstenošanu”” sagatavots, lai nodrošinātu savlaicīgu un drošu plānoto XII Skolu jaunatnes dziesmu un deju svētku norisi 2021.gada vasarā, paredzot pilnu būvprojekta realizāciju līdz 2023.gadam – XXVII Vispārējiem Dziesmu un XVII Deju svētkiem un nosakot iespējas valstiski nozīmīgā investīciju projekta „Mežaparka Lielās estrādes Ostas prospektā 11, Rīgā, rekonstrukcija” B daļas 2.posma turpmākai finansēšanai.

Saskaņā ar Ministru kabineta 2016.gada 2.augusta rīkojumu Nr.433 „Par konceptuālo ziņojumu „Par Mežaparka Lielās estrādes Ostas prospektā 11, Rīgā, būvniecību” tika atbalstīts, ka Rīgas dome ņem aizņēmumu Valsts kasē, lai nodrošinātu Mežaparka Lielās estrādes Ostas prospektā 11, Rīgā, būvprojekta izstrādi un būvniecību.

Rīgas dome 2017.gada 12.septembra vēstulē Nr.2-15/RD-17-2017-nd vērsās Kultūras ministrijā ar lūgumu iekļaut valsts vidējā termiņa plānošanas dokumentos 2018. – 2020.gadam rezervi (aizņēmuma iespējas) Rīgas pilsētas pašvaldības plānotajai Mežaparka Lielās estrādes rekonstrukcijas B daļai (estrādes ēkas un koru tribīņu būvniecība).

Ņemot vērā likuma „Par valsts budžetu 2018.gadam” 14.panta pirmās daļas 3.punktu, Rīgas pilsētas pašvaldībai tika noteiktas aizņēmuma iespējas Mežaparka Lielās estrādes rekonstrukcijai un saskaņā ar Rīgas domes 2018.gada 29.augusta lēmumu Nr.1501 „Par valsts nozīmes arhitektūras pieminekļa investīciju projekta „Mežaparka Lielās estrādes rekonstrukcija” īstenošanu un finansēšanu” projekta B daļas 1.posmā paredzēto rekonstrukcijas darbu finansēšanai 2018. – 2020.gadā tika saņemts aizdevums no Valsts kases, kura izmaksas ir noteiktas līdz 41 000 000 *euro* un izmaksu atlikums netiek plānots.

Rīgas dome Mežaparka lielās estrādes projekta rekonstrukcijā līdz 2020.gada martam ir ieguldījusi šādus finanšu resursus:

1. būvprojekta Mežaparka Lielās estrādes rekonstrukcijas tehniskā projekta izstrāde un ekspertīze 2 685 281,91 *euro*, tai skaitā Rīgas domes budžeta resursi 1 008 509,75 *euro* un Rīgas domes aizņemtie resursi 1 676 772,17 *euro;*
2. projekta „Mežaparka Lielās estrādes Ostas prospektā 11, Rīgā, rekonstrukcija” A daļas un B daļas 1.posma būvdarbu kopējās izmaksas 74 024 853,85 *euro*, kas segtas no Rīgas domes aizņemtajiem resursiem Valsts kasē, tai skaitā A daļas būvdarbiem 2017. – 2018.gadā 33 109 777 *euro* un B daļas 1.posma būvdarbiem 2018. – 2020.gadā 40 915 077 *euro*.

Atbilstoši pieejamajam finansējumam un būvniecības prasību izpildei tādā apjomā, kas ļauj daļēji ekspluatēt estrādes ēku, izstrādātais būvprojekts Mežaparka Lielās estrādes rekonstrukcijas B daļai tika sadalīts divos posmos: 1.posmā, lai nodrošinātu 2020.gadā paredzētos XII Latvijas Skolu jaunatnes dziesmu un deju svētkus; 2.posmā paredzot pilnu būvprojekta realizāciju līdz 2023.gadam – XXVII Vispārējiem Dziesmu un XVII Deju svētkiem.

Šobrīd saskaņā ar likumu „Par valsts budžetu 2020.gadam” Rīgas pilsētas pašvaldībai nav noteiktas iespējas valstiski nozīmīgā investīciju projekta „Mežaparka Lielās estrādes Ostas prospektā 11, Rīgā, rekonstrukcija” B daļas 2.posma turpmākai finansēšanai.

Ievērojot to, ka XII Latvijas Skolu jaunatnes dziesmu un deju svētki ir pārcelti uz 2021.gadu, sadarbībā ar būvprojekta autoriem Rīgas domes Īpašumu departaments ir izstrādājis valstiski nozīmīgā investīciju projekta „Mežaparka Lielās estrādes Ostas prospektā 11, Rīgā, rekonstrukcija” B daļas 2.posma īstenošanas laika grafiku iespējamiem turpmākajiem būvniecības risinājumiem (pielikums), paredzot nepieciešamos tehnoloģiskos pārtraukumus pēc faktiskās situācijas, lai nodrošinātu gan XII Latvijas Skolu jaunatnes dziesmu un deju svētku norisi, gan būvprojekta realizāciju pilnā apmērā līdz 2021.gada beigām.

Valstiski nozīmīgā investīciju projekta „Mežaparka Lielās estrādes Ostas prospektā 11, Rīgā, rekonstrukcija” B daļas 2.posma īstenošanai Rīgas pilsētas pašvaldībai nepieciešams aizņēmums, kas kopsummā ir līdz 23 000 000 *euro* (ietverot arī autoruzraudzību un būvuzraudzību, tai skaitā PVN), šādā sadalījumā: 2020.gadā – 8 000 000 *euro*, 2021.gadā – 14 000 000 *euro*, 2022.gadā – 1 000 000 *euro* (apmaksa par 2021.gada nogalē veiktajiem darbiem).

Ņemot vērā minēto, Kultūras ministrija sadarbībā ar Latvijas Nacionālo kultūras centru ir sagatavojusi informatīvajam ziņojumam „Par valstiski nozīmīga investīciju projekta „Mežaparka Lielās estrādes Ostas prospektā 11, Rīgā, rekonstrukcija” B daļas 2.posma īstenošanu”” pievienoto Ministru kabineta sēdes protokollēmuma projektu, kas paredz pieņemt zināšanai informatīvajā ziņojumā iekļautos iespējamos turpmākos būvniecības risinājumus, lai nodrošinātu valstiski nozīmīga investīciju projekta „Mežaparka Lielās estrādes rekonstrukcija” Ostas prospektā 11, Rīgā, būvprojekta B daļas 2.posma realizāciju pilnā apmērā līdz 2021.gada beigām, paredzot nepieciešamos tehnoloģiskos pārtraukumus pēc faktiskās situācijas, tādējādi nodrošinot savlaicīgu un drošu plānoto XII Latvijas Skolu jaunatnes dziesmu un deju svētku norisi, ņemot vērā, ka XII Latvijas Skolu jaunatnes dziesmu un deju svētki ir pārcelti uz 2021.gadu, un pieņemt zināšanai, ka Rīgas dome plāno ņemt aizņēmumu Valsts kasē, lai nodrošinātu valstiski nozīmīga investīciju projekta „Mežaparka Lielās estrādes rekonstrukcija” Ostas prospektā 11, Rīgā, būvprojekta B daļas 2.posma īstenošanu.

Kultūras ministrs N.Puntulis

Vīza: Valsts sekretāre D.Vilsone

Pujāte 29134042

Signe.Pujate@lnkc.gov.lv